Fúsi , nýjasta kvikmynd Dags Kára ( Nói Albínói , The Good Heart ) var heimsfrumsýnd á Berlinale kvikmyndahátíðinni í Berlín í gær . Hlaut hún frábærar viðtökur meðal hátíðargesta og hefur þegar hlotið ðalðfar jákvæða dóma gagnrýnenda , þar á meðal hjá Screen International og The Hollywood Reporter ásamt nokkrum þýskum fjölmiðlum . Fúsi , sem ber heitið Virgin Mountain á ensku , er sýnd sem hluti af Berlinale Special Gala , sem samanstendur af myndum sem eru sérstaklega valdar af Dieter Kosslick hátíðarstjóra . Kosslick kynnti myndina sérstaklega fyrir heimsfrumsýninguna og heilsaði upp á Dag Kára og íslensku sendinefndina . Þetta kemur fram í fréttatilkynningu frá Kvikmyndamiðstöð Íslands . Í lok sýningar uppskáru aðstandendur myndarinnar dynjandi lófatak og var Dagur Kári hylltur af frumsýningargestum . Var hann kallaður upp á svið ásamt Baltasar Kormáki og Agnesi Johansen framleiðendum myndarinnar . Að lokum var Gunnar Jónsson aðalleikari myndarinnar kallaður upp á svið og sérstaklega hylltur enda frumsýningargestir auðsjáanlega sérlega ánægðir með frammistöðu hans . Einnig voru viðstaddir sýninguna danskir meðframleiðendur myndarinnar , Bo Ehrhardt og Mikkel Jersin , ásamt sendiherra Íslands í Þýskalandi , Gunnari Snorra Gunnarssyni . Búið er að sýna myndina á sérstakri sýningu fyrir blaðamenn og má því búast við fjölda erlendra dóma í vikunni . Einnig er búið að sýna myndina á markaðssýningum þar sem dreifingaraðilum og stjórnendum kvikmyndahátíða var boðið sérstaklega . Spyrst myndin mjög vel út meðal þeirra , svo vel að ákveðið hefur verið að bæta við einni markaðssýningu við þær þrjár sem þegar hafa farið fram . Fúsi hefur nú þegar verið seld til eftirtalinna landa : Þýskalands , Frakklands , Belgíu , Hollands , Lúxemborg og Brasilíu . Væntir franska dreifingarfyrirtækið BAC að fleiri tilboð muni berast í kjölfar frumsýningarinnar . Dagur Kári leikstýrir og skrifar handritið að Fúsa , sem er framleidd af þeim Baltasar Kormáki og Agnesi Johansen fyrir framleiðslufyrirtækið Sögn . Með aðalhlutverk fara Gunnar Jónsson og Ilmur Kristjánsdóttir . Tónlist myndarinnar er samin af slowblow , hljómsveit sem samanstendur af Degi Kára og Orra Jónssyni . Meðframleiðslufyrirtæki er hið danska Nimbus Film ( sjónvarpsþáttaröðin Broen og kvikmyndirnar Festen , Mifune’s sidste sang og Submarino ) . Þess má geta að hið virta tímarit Variety tók viðtal við Dag Kára í aðdraganda frumsýningarinnar þar sem hann ræðir um myndina . Viðtalið má nálgast á heimasíðu Variety . Fúsi verður frumsýnd hér á landi þann 20. mars næstkomandi í Smárabíói , Háskólabíói og Laugarásbíói .